เอกสารแนบ 3

อื่นๆ

บริษัท ได้มีส่วนร่วมในการทำงานและบริจาคเพื่อองค์กรการกุศลในหลายแห่ง อาทิเช่น
โครงการของมูลนิธิสร้างเสริมไทย โดยมีโครงการการ์ดนี้เพื่อน้อง โดยจัดติดต่อกันเป็นปีที่ 3
โดยมีนายมินทร์ อิงค์ธเนศ (ประธานมูลนิธิฯ) เป็นผู้ริเริ่มโครงการ โดยบริษัท
ได้เข้าร่วมบริจาคเงินเพื่อสมทบทุนและใช้การ์ดที่ชนะเลิศจากการประกวดในโครงการนี้
ส่งความสุขให้กับลูกค้าและผู้มีอุปการคุณกับบริษัท มาโดยตลอด

โดยในปี 2548 ได้มีการจัดแข่งขันและประกาศผลรางวัลชนะเลิศ ที่ศูนย์ประชุมแห่งชาติสิริกิติ์
เมื่อวันที่ 18 ตุลาคม 2548 บริษัท ได้เข้าร่วมสมทบทุนเป็นจำนวนเงิน 100,000 บาท

สกู๊ปพิเศษ เกี่ยวกับโครงการฯ

จากใจถึงใจ

ต้นธารแห่งสายใจ

มูลนิธิสร้างเสริมไทย ภายใต้การนำของคุณแจ็ค มินทร์ อิงค์ธเนศ ประธานคณะกรรมการของมูลนิธิฯ
ได้จัดให้มี การแข่งขันวาดภาพโครงการการ์ดนี้เพื่อน้องครั้งที่ 3/2548 ภายใต้หัวข้อ
“จากใจถึงใจ” โดยยังคงยึดมั่นเจตนารมณ์เดิมอย่างเหนียวแน่น คือการสร้างโอกาสให้น้องๆ
ผู้ด้อยโอกาสทั้งทางด้านร่างกายและสังคม ได้มีเวทีแสดงความสามารถทางด้านศิลปะ
ที่ซึ่งพวกเขาจะได้สร้างจิตนาการอย่างไร้ขีด

ครั้งนี้น้องๆ เยาวชนทั้งที่เป็นเด็กด้อยโอกาสและพิการ จากสถานสงเคราะห์และมูลนิธิต่างๆ 14
แห่ง ร่วม 160 คน มารวมตัวกันสร้างสรรค์ผลงานด้านศิลปะ
บอกความในใจของพวกเขาต่อสังคมไทยยุคปัจจุบัน ที่กำลังปั่นป่วน ซวนเซ ด้วยปัญหารุมเร้าสารพัด
โดยอาศัยแผ่นกระดาษ ดินสอ และสี
เป็นภาพแทนใจที่พวกเขาอยากบอกให้คนไทยและเพื่อนร่วมโลกได้รู้ว่า แม้พวกเขาจะด้อยโอกาส
และพิการร่างกาย แต่ก็ไม่ไร้จินตนาการ…อันยิ่งใหญ่
พวกเขาขอเป็นกำลังใจให้ทุกคนที่กำลังประสพปัญหาต่างๆ ให้เข้มแข็งยืนหยัดใช้ชีวิตที่เหลือสู้ต่อไป
(จะมีภาพบรรยายภายในงาน 2 ภาพ)

การแข่งขันครั้งนี้เสมือนกลับมาทบทวนความทรงจำอีกครั้ง
เพราะเราจัดที่ศูนย์การประชุมแห่งชาติสิริกิติ์ เมื่อวันที่ 18 ต.ค. 48 ที่น้องๆ
หลายคนเคยมาพบเจอกันแล้ว เมื่อครั้งการแข่งขันวาดภาพครั้งที่ 1ปี 2546 โดยน้องๆ
ที่สามารถชนะใจกรรมการจะได้รับทุนการศึกษา ดังนี้ รางวัลชนะเลิศอันดับ 1 เงินรางวัล 10,000
บาท พร้อมโล่ ส่วนมูลนิธิหรือสถานสงเคราะห์ของน้องจะได้รับเงินบริจาคจากมูลนิธิสร้างเสริมไทย
20,000 บาท รางวัลชนะเลิศอันดับ 2 เงินรางวัล 7,500 บาท พร้อมโล่
และหน่วยงานต้นสังกัดได้รับเงินบริจาค 15,000 บาท รางวัลชนะเลิศอันดับ 3 เงินรางวัล 5,000
บาท พร้อมโล่ หน่วยงานต้นสังกัดได้รับเงินบริจาค 10,000 บาท สุดท้าย รางวัลชมเชย 3 รางวัล
ๆ ละ 2,500 บาท ต้นสังกัดของน้องๆ จะได้รับเงินบริจาค 2,500 บาท
ส่วนมูลนิธิและสถานสงเคราะห์แห่งใดที่น้องๆ ไม่ได้รับรางวัลเลย
ทางมูลนิธิสร้างเสริมก็ยังบริจาคเงินสนับสนุนอีกแห่งละ 2,500 บาท
เรียกว่ามาแล้วไม่กลับมือเปล่าแน่นอน

ผลการแข่งขันมีดังนี้ ชนะเลิศอันดับ 1 มี 2 คน ตามประเภทของเด็กพิการและด้อยโอกาส ได้แก่
ด.ช.เจตนิธิ สีสังข์ จาก ร.ร.ปัญญาวุฒิกรของมูลนิธิช่วยคนปัญญาอ่อนแห่งประเทศไทย
ในพระบรมราชินูปถัมภ์ และ ด.ช.สุริยา ต่วนสูง จากหมู่บ้านเด็กโสสะ จ.สมุทรปราการ
ชนะเลิศอันดับ 2 มี 2 คน ได้แก่ ด.ช.อภิทักษ์ จำนงกิจ จาก ร.ร.เศรษฐเสถียร
ในพระราชูปถัมภ์ และ ด.ช.บุญยัง ขันทอง จากบ้านภูมิเวท ชนะเลิศอันดับ 3 มี 2 คน คือ ด.ช.
ศราวุธ ชูเชิด จาก ร.ร.ปัญญาวุฒิกรฯ และ ด.ญ.วารินทร์ เจกะบุตร หมู่บ้านเด็กโสสะ

ผลงานของน้องทั้ง 6 คนจะได้รับการจัดพิมพ์เป็นบัตรอวยพรเนื่องในเทศกาลต่างๆ 6 แบบ
เพื่อจำหน่ายหารายได้สมทบทุนมูลนิธิสร้างเสริมไทย ไว้จัดกิจกรรมดีๆ อย่างนี้ต่อไป
(จะมีภาพการ์ดทั้ง 6 แบบประกอบ เล็กๆ )

ไหลมาจากต้นบุญ

กิจกรรมดีๆ อย่างนี้จะเกิดขึ้นไม่ได้เลย หากไม่ได้ “ใจถึงใจ”
ดวงแรกจากศูนย์การประชุมแห่งชาติสิริกิติ์ ที่ใจดีให้เราใช้สถานที่โดยไม่หวังสิ่งตอบแทน
ส่วนใจถึงใจดวงที่สองจากบรรดาบริษัทเอกชนใจบุญ
ที่ตระหนักถึงความสำคัญของการสร้างโอกาสให้เยาวชนเสี้ยวส่วนหนึ่งของสังคม
ได้มีเวทีแสดงจิตสำนึกอันดีต่อเพื่อนร่วมชาติ ซึ่งประกอบด้วย 9 บริษัท SVOA Public Company
Limited บริษัท Advanced Research Group Co., Ltd. บริษัท Dun & Bradstreet
(Asia Pacific) Pte. Ltd. บริษัท Epson (Thailand) Co., Ltd. บริษัท ACI
Worldwide (Asia) Pte. Ltd บริษัท Dell Corporation (Thailand) Co., Ltd.
บริษัท Computer Associates (Thailand) Co., Ltd. บริษัท Business Online
Public Company Limited และ บริษัท IT City Public Company Limited

ใจถึงใจดวงที่สาม เป็นน้ำใจจากพี่ๆ แห่งแบงก์กรุงเทพ และบริษัท อรุณราช มีเดีย แอนด์
คอมมูนิเคชั่น จำกัด ที่ได้จัดหาอุปกรณ์เครื่องเขียน เครื่องกีฬา และเสื้อผ้าสวยงาม
มาเป็นของรางวัลสำหรับน้องที่มาร่วมงาน ให้ได้บันเทิงรื่นเริงใจ รวมถึงบรรดาพี่ๆ
อาสาสมัครทุกคนจากบริษัทในเครือ กลุ่มแอดวานซ์ รีเสิร์ช จำกัด และบริษัท เอสวีโอเอ จำกัด
(มหาชน) ที่มาช่วยอำนวยความสะดวกโดยไม่หวังสิ่งใด

เกื้อกูลอนุชน ณ ปลายน้ำ

ธารน้ำใจจากผู้มีอุปการคุณทุกท่านได้ไหลลงสู่ห้วงมหรรณพกว้างใหญ่ ที่จะพัดพาน้ำใจเหล่านั้น
ไหลสู่แม่น้ำลำคลองน้อยใหญ่ในเบื้องล่าง ไปบรรจบรวมกันที่สุดสายปลายน้ำ ซึ่งมีชุมชนริมขอบสังคม
4 แห่งรอคอยธารน้ำใจจากพวกเราอยู่ ประกอบด้วย

-   มูลนิธิเด็กอ่อนในสลัม ในพระอุปถัมภ์สมเด็จพระเจ้าพี่นางเธอ เจ้าฟ้ากัลยาณิวัฒนา
    กรมหลวงนราธิวาสราชนครินทร์ ในชุมชนคลองเตย กรุงเทพฯ
    ซึ่งมูลนิธิสร้างเสริมไทยได้มอบคอมพิวเตอร์ใหม่ 4 เครื่อง พร้อมพรินเตอร์ใหม่ 2 เครื่อง
    เพื่อนำไปจัดเก็บข้อมูลทะเบียนประวัติของเด็กๆ ที่พ่อแม่นำมาฝากเลี้ยงที่มูลนิธิฯ
    และงานเอกสารทั่วไป คุณแจ็ค มินทร์ อิงค์ธเนศ เดินทางไปมอบด้วยตัวเอง เมื่อ 28
    ต.ค.48 (มีภาพ ประกอบ 1 ภาพ)

-   บ้านกาญจนาภิเษก จ.นครปฐม ซึ่งเป็นสถานที่คุมประพฤติสำหรับเยาวชนชายอายุไม่เกิน 18 ปี
    ผู้หลงผิด คิดผิด และกระทำผิดไปชั่วขณะ มูลนิธิฯ
    ได้นำเงินรายได้ไปจัดซื้อหนังสือวรรณกรรมเยาวชน พร้อมด้วยชั้นวางและโต๊ะ
    เพื่อให้เยาวชนใช้เวลาว่างให้เป็นประโยชน์ ด้วยการอ่านหนังสือ
    เพื่อขัดเกลาจิตใจที่เคยหยาบกระด้างให้อ่อนโยน กลับตัวกลับใจออกไปแก้ไขสิ่งที่ผิดในอดีต
    เป็นการคืนคนดีสู่สังคมต่อไป กิจกรรมใจถึงใจครั้งที่สองนี้มีขึ้นเมื่อ 15 พ.ย. 48 คุณแจ็ค
    มินทร์ อิงค์ธเนศ สละเวลาไปมอบด้วยตัวเองเช่นเคย (มีภาพประกอบ 1 ภาพ)

-   โรงเรียนสระแก้ววิทยานุกุล จ.กาฬสินธุ์ ซึ่งเล็กมาก เล็กจริงๆ มีนักเรียนแค่ 29 คน
    กับครูผู้ไม่ย่อท้ออีก 3 ท่าน ณ หมู่บ้านเล็กๆ แห่งหนึ่ง มูลนิธิฯ ได้จัดซื้อคอมพิวเตอร์ใหม่ 4
    เครื่องกับพรินเตอร์ 1 เครื่อง พร้อมโต๊ะคอมพิวเตอร์กับเก้าอี้ เพื่อให้น้องๆ
    ได้มีกำลังใจศึกษาหาความรู้จากสื่ออันทันสมัย
    จะได้เป็นอนาคตที่มีความรู้ความสามารถของชาติต่อไป ประธานมูลนิธิเอาน้ำใจไปฝากน้องๆ
    ด้วยตัวท่านเอง เมื่อ 1 ธ.ค. 48 ท่ามกลางการต้อนรับอย่างอบอุ่นจากบรรดาครู นักเรียน
    และชาวบ้าน เพราะไม่คาดฝันว่าโรงเรียนของพวกเขาจะได้รับน้ำใจยิ่งใหญ่แบบนี้
    (มีภาพประกอบ 1 ภาพ)

-   สุดท้าย คือ 5 โรงเรียนในจังหวัดเชียงราย ประกอบด้วย ร.ร. บ้านด้ายเทพกาญจนาอุปถัมภ์
    ร.ร.บ้านฮ่องแฮ่ ร.ร.บ้านปงของ ร.ร.บ้านห้วยน้ำราก และ ร.ร.บ้านแม่คำฝั่งหมิ่น
    ได้รับจักรยานยืมเรียน 100 คัน เป็นโครงการใหม่และจะเป็นโครงการหลักต่อไปของมูลนิธิฯ
    เพราะแม้การศึกษาจะสำคัญต่อเยาวชน แต่หากไม่สะดวกในการเดินทาง
    พวกเขาจะเอากำลังใจจากที่ไหนไปใฝ่รู้ใส่ตัว โครงการสุดท้ายนี้ คุณปฐม อินทโรดม
    กรรมการมูลนิธิฯ เป็นตัวแทนไปมอบท่ามกลางบรรยากาศหนาวเย็นสบายๆ เมื่อ 15 ธ.ค. 48
    ที่ผ่านมานี่เอง (มีภาพประกอบ 1 ภาพ)

เมื่อดวงใจทุกดวง ห่วงหา อาทร ซึ่งกันและกัน สายธารแห่งน้ำใจก็ไหลมาบรรจบเป็นดวงเดียวกัน
ซึ่งย่อมจะทรงพลังมหาศาล สามารถต้านทานสิ่งชั่วร้ายต่างๆ
ไม่ให้กล้ำกลายทำอันตรายมวลมนุษยชาติ โลกของเราก็จะปราศจากความเกลียดชังกัน มีแต่ความรัก
ความเอื้ออาทรต่อกัน อันจะนำมาซึ่งสันติภาพและสันติสุขในที่สุด